b'\n_START_ARTICLE_\nToidutehnoloogia\n_START_PARAGRAPH_\nToidutehnoloogia ehk toiduainete tehnoloogia on toiduteaduse haru, mis tegeleb toidu tootmise protsessidega._NEWLINE_Varajased teaduslikud uuringud keskendusid toidu s\xc3\xa4ilivusaja pikendamisele. 1810. aastal Nicolas Apperti v\xc3\xa4lja t\xc3\xb6\xc3\xb6tatud konserveerimismeetod osutus otsustavaks s\xc3\xbcndmuseks. Konserveerimine m\xc3\xb5jutas toidu s\xc3\xa4ilitusmeetodeid v\xc3\xa4ga, kuid sel ajal ei teadnud Appert veel, mis p\xc3\xb5him\xc3\xb5ttel tema meetod t\xc3\xb6\xc3\xb6tab. _NEWLINE_Louis Pasteuri 1864. aasta uuring veini k\xc3\xa4\xc3\xa4rimisest ja selle v\xc3\xa4ltimisest oli varajane katse l\xc3\xa4heneda toidut\xc3\xb6\xc3\xb6tlemisele teaduslikult. Lisaks veini k\xc3\xa4\xc3\xa4rimisele uuris ta veel alkoholi, \xc3\xa4\xc3\xa4dikat, veini, \xc3\xb5lut ning piima hapnemist. Ta t\xc3\xb6\xc3\xb6tas v\xc3\xa4lja past\xc3\xb6\xc3\xb6rimise \xe2\x80\x93 piima ja piimatoodete kuumutamise riknemist p\xc3\xb5hjustavate organismide h\xc3\xa4vitamiseks. Oma teadust\xc3\xb6\xc3\xb6ga sai Pasteurist bakterioloogia ja kaasaegse ennetava meditsiini teerajaja.\n_START_SECTION_\nVastuv\xc3\xb5etavus tarbijale\n_START_PARAGRAPH_\nVarem polnud tarbija arvamus toidu tehnoloogilise poole kohta t\xc3\xa4htis. T\xc3\xa4nap\xc3\xa4eval on toidu tooteahel pikk ja keeruline, sest toidud ja nende tootmise tehnoloogiad on erinevad. Tihtipeale ei saa tarbijad olla kindlad toidu kvaliteedis ja ohutuses ning nende jaoks on keeruline sellest teemast s\xc3\xbcgavamalt aru saada. Seet\xc3\xb5ttu on tarbija heakskiit toidu tehnoloogia suhtes v\xc3\xa4ga t\xc3\xa4htis. Kuid t\xc3\xa4nap\xc3\xa4eval oleneb vastuv\xc3\xb5etavus tihti potentsiaalsest kasust ja riskist, mis kaasneb tootega. Siia kuulub ka tehnoloogia, kuidas toode t\xc3\xb6\xc3\xb6deldud on. Teadmatus ja infopuudus \xc3\xa4ratab tarbijas kahtlust ning suure t\xc3\xb5en\xc3\xa4osusega seda toodet ei usaldata. Tihtipeale peetaks uuenduslikke tehnoloogiaid riskantseteks ning usaldus neisse on v\xc3\xa4ike._NEWLINE_Erinevate meetodite vastuv\xc3\xb5etavus on v\xc3\xa4ga erinev. Kui past\xc3\xb6\xc3\xb6rimine on laialdaselt tuntud, siis t\xc3\xb6\xc3\xb6tlemine k\xc3\xb5rgr\xc3\xb5hul ja mikrolainetel arvatakse olevat riskantsed. Hightech Europe projekti andmetel on traditsioonilised meetodid paremini vastu v\xc3\xb5etud kui uuenduslikud tehnoloogiad._NEWLINE_Tarbijate heakskiit uuenduslike toidutehnoloogiate suhtes tuleneb teadmistest ja arvamustest riskide ja kasulikkuse kohta. Samuti oleneb see inimese kogemusest. Uuenduslike meetodite vastuv\xc3\xb5etavust saab parandada, kui tagada \xc3\xbclevaatlik ja emotsioonidevaba info tehnoloogiliste protsesside kohta. HighTech projekti andmetel on kirjalik informatsioon t\xc3\xb5husam kui audiovisuaalne teave.'